題劉知縣後隆堂
作者：王庭珪
朝代：宋

paragraphs: 五季列壤爭未休，庸兒崛起操鉏耰。
朝爲吳臣暮歸楚，黥髠盜販更據州。
君家大傅出奇策，氣壓百萬姦夫謀。
一朝談笑解紛亂，辭爵却歸東海頭。
自言其後必隆盛，慶源遠與江河流。
昔時楊寶所活一黄雀，猶能四葉清德傳至彪。
又聞何敞陰功唯治獄，天遣使者賜策何其優。
有如大傅安堵十萬戶，宜令後世袞袞生公侯。